CELEX: 32020D0722
Language: et
Date: 2020-05-19 00:00:00
Title: Nõukogu otsus (EL) 2020/722, 19. mai 2020, seisukoha kohta, mis võetakse liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitees ajavahemikul 2020–2024

2.6.2020   
               
               
                  ET
               
               
                  Euroopa Liidu Teataja
               
               
                  L 171/4
               
            
         NÕUKOGU OTSUS (EL) 2020/722,
         19. mai 2020,
         seisukoha kohta, mis võetakse liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitees ajavahemikul 2020–2024
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Parlamendi ja nõukogu direktiivis 2009/16/EÜ (1) on sätestatud sadamariigi kontrolli reguleeriv liidu õigussüsteem, millega sõnastatakse ümber ja tugevdatakse selles valdkonnas alates 1995. aastast kehtinud liidu õigusakte. Sadamariigi kontrolli reguleeriv liidu õigussüsteem põhineb 26. jaanuaril 1982 Pariisis allkirjastatud sadamariigi kontrolli käsitleval vastastikuse mõistmise Pariisi memorandumil (edaspidi „Pariisi memorandum“).
                  
               
                     (2)
                  
                  
                     Liikmesriikide puhul tuuakse direktiiviga 2009/16/EÜ Pariisi memorandumi teatavad menetlused, vahendid ja tegevus tulemuslikult liidu õiguse kohaldamisalasse. Kõnealuse direktiivi kohaselt muutuvad Pariisi memorandumi 7. jao alusel loodud sadamariigi kontrollikomitee (edaspidi „sadamariigi kontrollikomitee“) poolt vastu võetud teatavad otsused liidu liikmesriikidele siduvaks.
                  
               
                     (3)
                  
                  
                     Sadamariigi kontrollikomitee tuleb kokku igal aastal. Oma arutelude käigus teeb ta otsuseid teatavates õigusliku toimega küsimustes.
                  
               
                     (4)
                  
                  
                     Vastavalt Euroopa Liidu toimimise lepingu (edaspidi „ELi toimimise leping”) artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse lepingus sätestatud organis liidu nimel võetav seisukoht, kui asjaomasel organil tuleb vastu võtta õigusliku toimega akte.
                  
               
                     (5)
                  
                  
                     Pariisi memorandumi sise-eeskirjad muudavad liidu nimel kooskõlas ELi toimimise lepingu artikli 218 lõikega 9 võetava seisukoha õigeaegse kehtestamise igaks sadamariigi kontrollikomitee aastakoosolekuks keeruliseks. Seetõttu on tõhus kehtestada selline põhimõtetest ja tegevussuundadest koosnev seisukoht ning selle iga-aastase täpsustamise raamistik mitmeks aastaks. Lisaks puudutab enamik sadamariigi kontrollikomitee aastakoosolekutel arutatavatest teemadest sadamariigi kontrolli puudutavaid küsimusi, mis on hõlmatud üldiselt ühe liidu õigusaktiga, nimelt direktiiviga 2009/16/EÜ. Pariisi memorandumi suhtes kehtivates konkreetsetes tingimustes on seetõttu võimalik kehtestada üldine seisukoht, mis võetakse liidu nimel mitmeks sadamariigi kontrollikomitee koosolekuks.
                  
               
                     (6)
                  
                  
                     Liit ei ole Pariisi memorandumi osaline. Seepärast on vajalik, et nõukogu volitaks liikmesriike tegutsema kooskõlas liidu nimel võetava seisukohaga ja kinnitama oma nõusolekut, et sadamariigi kontrollikomitees võetud otsused on neile siduvad.
                  
               
                     (7)
                  
                  
                     Tehnilised arutelud ja koostöö Pariisi memorandumi kolmandatest riikidest liikmetega sadamariigi kontrollikomitees on väga tähtsad Pariisi memorandumi tõhususe ja sujuva toimimise tagamisel.
                  
               
                     (8)
                  
                  
                     Käesolev otsus peaks hõlmama ajavahemikku 2020–2024,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel sadamariigi kontrolli käsitleva vastastikuse mõistmise Pariisi memorandumi (edaspidi „Pariisi memorandum“) sadamariigi kontrollikomitee aastakoosolekutel ajavahemikul 2020–2024, kui kõnealusel organil tuleb vastu võtta õigusliku toimega otsuseid, on kooskõlas sadamariigi kontrollikomitees liidu nimel võetava seisukoha iga-aastase täpsustamise juhtpõhimõtete ja tegevussuundadega (2).
         
         
            Artikkel 2
            Liidu nimel Pariisi memorandumi sadamariigi kontrollikomitee aastakoosolekutel ajavahemikul 2020–2024 võetava seisukoha iga-aastane täpsustus kehtestatakse kooskõlas sadamariigi kontrollikomitees liidu nimel vastuvõetava seisukoha iga-aastast täpsustamist käsitleva menetlusega (3).
         
         
            Artikkel 3
            Liikmesriigid, kellele Pariisi memorandum on siduv, tegutsevad kooskõlas artiklites 1 ja 2 osutatud liidu nimel võetava seisukohaga, tegutsedes ühiselt liidu huvides.
         
         
            Artikkel 4
            Käesolev otsus jõustub selle vastuvõtmise päeval.
            Otsus kaotab kehtivuse 31. detsembril 2024.
         
         
            Brüssel, 19. mai 2020
            
               
                  Nõukogu nimel
               
               
                  eesistuja
               
               G. GRLIĆ RADMAN
            
         
         
            (1)  Euroopa Parlamendi ja nõukogu 23. aprilli 2009. aasta direktiiv 2009/16/EÜ, mis käsitleb sadamariigi kontrolli (ELT L 131, 28.5.2009, lk 57).
         
            (2)  Palun vaadake dokumendi ST 7465/20 punkti I, http://register.consilium.europa.eu.
         
            (3)  Palun vaadake dokumendi ST 7465/20 punkti II, http://register.consilium.europa.eu.